《凤台歌》
明代·陈用原

凉风起天际，遐思凤凰台。忆昔神游纵清赏，今披云雾登临来。

神峨楼观相隐映，啸歌骋望心神开。于时仙人凤台坐，酌我潋滟流霞杯。

酒酣吹箫兴未已，招邀相与游蓬莱。鸾骖飘飘渡弱水，笙鹤玉节纷追陪。

一从离群落尘世，碧山回首空崔嵬。花开叶落秋又晓，俯察品汇如轮回。

千年沧海几变易，劫风吹冷昆明灰。凤兮凤兮传书来，仙人怀予兮予将回。

梧桐枝上秋月冷，毋使惆怅增徘佪。

作者简介：陈用原，字志道。东莞人。明英宗正统间布衣。年六十五终于家。有《西桥集》。清道光《广东通志》卷二七三有传。